Diari Oficial de la Generalitat Valenciana


Sumari del DOGV 8355, del 06-08-2018 (2018/7661)

RESOLUCIÓ de 31 de juliol de 2018, del conseller d'Educació, Investigació, Cultura i Esport, per la qual es convoquen els XXXVII Jocs Esportius de la Comunitat Valenciana en edat escolar i s'aproven les bases per les quals es regulen.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8355

Data del DOGV
:   06-08-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/7661


Data del document
:   31-07-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 31 de juliol de 2018, del conseller d'Educació, Investigació, Cultura i Esport, per la qual es convoquen els XXXVII Jocs Esportius de la Comunitat Valenciana en edat escolar i s'aproven les bases per les quals es regulen. [2018/7661]  
D'acord amb el que es disposa en l'article 49.28 de l'Estatut d'Autonomia de la Comunitat Valenciana, l'esport és competència exclusiva de la Generalitat.  
La Llei 2/2011, de 22 de març, de la Generalitat, de l'esport i l'activitat física de la Comunitat Valenciana, estableix en l'apartat 6 de l'article 2 com a principi rector de l'Administració pública, «el reconeixement de la pràctica esportiva com a factor essencial per a la cura de la salut, per a l'augment de la qualitat de vida i del benestar social, per al desenvolupament integral de la persona i per al rendiment de beneficis de salut a totes les edats mitjançant les activitats físiques oportunes», i en l'apartat 7 el «reconeixement de l'esport i l'activitat física com a valor educatiu que contribueix a la formació integral de xiquets i joves».  
  
A més, entre les línies generals d'actuació de la Generalitat que s'estableixen en l'article 3 de l'esmentada Llei 2/2011 està la d?«implantar i desplegar programes esportius en l'edat escolar, amb especial atenció a la realització d'activitats extraescolars de caràcter recreatiu o competitiu en els centres docents, com a garantia i mitjà de la formació integral dels joves».  
L'article 15 de la Llei 2/2001 estableix mesures de protecció a esportistes en edat escolar, entre les quals destaca l'exigència, al personal tècnic i entrenador, d'acreditar una titulació oficial en activitat física i esport adequada per a garantir la seua formació en funció de l'edat i el nivell esportiu.  
La figura de l'entrenador o entrenadora és un dels elements més importants en el desenvolupament de l'esport base, ja que és la persona que inicia i guia el procés de formació dels esportistes en edat escolar.  
  
La formació del personal tècnic continua en procés de canvi des de fa molts anys i actualment s'estableixen dues vies oficials, depenent de si la modalitat esportiva pertany a ensenyaments de règim especial o són modalitats pertanyents al període transitori establit. Però no han solucionat, de moment, les necessitats, les expectatives i les realitats del món de l'esport.  
A més, també es continuen organitzant cursos federatius no oficials amb validesa només en l'àmbit federat, que no haurien de realitzar-se sense reconeixement oficial.  
Tot això fa que hi haja problemàtiques diferents segons cada esport, la qual cosa fa de molt difícil compliment l'exigència de titulació oficial. I per això és necessari un procés d'adaptació que requereix un període d'aplicació progressiva d'admissió de titulacions federatives fins a la definitiva implantació dels ensenyaments i formacions esportius oficials. L'any 2017 en els XXXVI Jocs Esportius es preveien tres anys per a les modalitats esportives en període transitori que disposen d'un pla formatiu i cinc anys per a les modalitats que són ensenyaments de règim especial.  
Així mateix, l'article 31 fa un esment exprés als Jocs Esportius de la Comunitat Valenciana com un «conjunt de competicions i activitats de caràcter esportiu, de convocatòria anual, dirigides a la població en edat escolar, que atenen la seua diversitat i obertes a la participació de tot tipus d'entitats i centres docents».  
Els Jocs Esportius de la Comunitat Valenciana proposen una adaptació del fenomen competitiu servint com a complement de l'activitat esportiva que realitzen els joves en edat escolar a través de les diferents entitats, i contemplant els valors formatius i constructors de la personalitat que han de considerar-se en aquestes edats. També comprenen trobades esportives que faciliten la pràctica esportiva de persones amb discapacitat, adaptant l'activitat quan és convenient i fomentant la participació inclusiva.  
El nivell de competició general és el denominat de promoció, però també hi ha en alguns esports un nivell més competitiu, com és el d'iniciació al rendiment, que constitueix la primera etapa en el camí cap a l'esport d'elit i alt rendiment.  
En la categoria prebenjamí, només es convoca la modalitat de multiesport amb activitats mixtes que afavorisquen la igualtat i la coeducació, i també es considera molt recomanable el multiesport en les categories benjamí i aleví, ateses les característiques especials del desenvolupament evolutiu dels xiquets i xiquetes en aquestes edats.  
En l'organització dels Jocs Esportius de la Comunitat Valenciana col·laboren els ajuntaments i les federacions esportives dins dels seus respectius àmbits d'actuació i competències.  
Amb la intenció de complir les línies esmentades, la Generalitat convoca anualment els Jocs Esportius de la Comunitat Valenciana com a campanya de promoció de l'esport i l'activitat física en edat escolar.  
  
Per això, a proposta del director general d'Esport, i en virtut de les funcions que m'atribueix el Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, resolc:  
  
Primer  
Convocar els XXXVII Jocs Esportius de la Comunitat Valenciana per al curs/temporada 2018-2019.  
  
Segon  
Aprovar les bases per les quals es regulen els Jocs Esportius de la Comunitat Valenciana, que figuren en l'annex I de la present resolució.  
  
Tercer  
Es faculta el director general d'Esport perquè dicte les resolucions necessàries per a l'aplicació i la interpretació de la present resolució, i se li delega la facultat d'adoptar les mesures oportunes per a l'adequat desenvolupament i funcionament dels Jocs Esportius de la Comunitat Valenciana.  
  
Quart  
La present resolució produirà efectes des de l'endemà de la publicació en el Diari Oficial de la Generalitat Valenciana.  
  
De conformitat amb el que s'estableix en els articles 112, 123 i 124 de la Llei 39/2015, d'1 d'octubre de 2015, de procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, els interessats podran interposar potestativament un recurs de reposició davant del conseller d'Educació, Investigació Cultura i Esport en el termini d'un mes a comptar des de l'endemà que es publique en el Diari Oficial de la Generalitat Valenciana, o podran plantejar directament un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a comptar des de l'endemà que la resolució siga publicada.  
  
València, 31 de juliol de 2018. El conseller d'Educació, Investigació, Cultura i Esport: Vicent Marzà Ibáñez.  
  
  
  
ANNEX I  
Bases generals per les quals es regulen   
els XXXVII Jocs Esportius de la Comunitat Valenciana  
  
1. Participants  
1.1. Entitats: podran sol·licitar la participació en els Jocs Esportius de la Comunitat Valenciana els centres d'ensenyament, els clubs esportius, les associacions o altres entitats legalment constituïdes que tinguen la seu social dins del territori de la Comunitat Valenciana. Les entitats podran inscriure a esportistes, personal tècnic i personal delegat que complisquen els requisits establits en els apartats següents.  
1.2. Esportistes: podran participar en els Jocs Esportius de la Comunitat Valenciana els i les esportistes que hagen nascut entre l'1 de gener de 2001 i el 31 de desembre de 2012 i estiguen escolaritzats en centres educatius de la Comunitat Valenciana.  
En jornades d'esport adaptat, podrà ampliar-se l'edat de les persones participants si estan escolaritzades en centres educatius.  
Es recomana que l'esportista no participe en més d'una competició el mateix dia.  
1.3. Personal tècnic i personal delegat: entre tot el personal tècnic, entrenador i delegat de les entitats i equips participants en els Jocs Esportius de la Comunitat Valenciana, almenys una persona haurà de ser major d'edat, com a responsable dels esportistes participants.  
  
El personal tècnic haurà d'acreditar la titulació adequada en activitat física i esport per a garantir la formació dels esportistes en funció de l'edat i del nivell esportiu, d'acord amb l'annex II.  
A més, el personal tècnic i el personal delegat haurà de disposar de la certificació negativa del Registre Central de Delinqüents Sexuals. Serà responsabilitat de cada entitat participant exigir a aquest personal la certificació negativa del Registre Central de Delinqüents Sexuals en els termes previstos en l'article 13.5 de la Llei orgànica 1/1996, de 15 de gener, de protecció jurídica del menor.  
En el nivell d'iniciació al rendiment es regularà la titulació mínima exigida en les bases de competició específiques de cada esport.  
  
2. Esports convocats  
2.1. La inscripció estarà oberta a tots els esports amb federació autonòmica legalment constituïda, així com a les activitats físiques reconegudes i qualificades per la Generalitat, sempre que compten amb un mínim de participants per a poder realitzar la competició o l'activitat, d'acord amb el que s'estipula en la present resolució per a cadascun dels esports i fases.  
2.2. En el cas de persones amb discapacitat, els esports, les categories, els nivells, les edats, les fases de competició i els calendaris es determinaran en funció de les inscripcions que es realitzen, així com de les necessitats dels practicants. Es fomentarà la inclusió de les persones amb discapacitat en els equips, les jornades i les trobades dels Jocs Esportius de la Comunitat Valenciana, i es podran convocar modalitats esportives específiques com el golbol, la boccia, l'eslàlom, etc., en què la participació siga inclusiva.  
2.3. Les modalitats de futbol i futbol sala es regiran exclusivament pel que es disposa en les bases 7.3 i 7.4, així com per les bases de competició específiques de futbol sala.  
  
3. Categories  
Les categories, per any de naixement, seran les següents:  
  
 Nascuts en Equivalència curs escolar  
Prebenjamí (segons el que s'estipula en la base 4.1,   
només el multiesport) 2011/2012 1r i 2n Educació Primària  
Benjamí 2009/2010 3r i 4t Educació Primària  
Aleví 2007/2008 5é i 6é Educació Primària  
Infantil 2005/2006 1r i 2n ESO  
Cadet 2003/2004 3r i 4t ESO  
Juvenil (només esportistes que no tinguen llicència federada i exclusivament en l'àmbit municipal). 2001/2002 1r i 2n Batxillerat  
  
  
Excepcionalment, en algunes modalitats esportives podran variar els anys de naixement i el nom de la categoria, d'acord amb criteris tècnics establits entre la corresponent federació esportiva i la Direcció General d'Esport, i detallats en les bases de competició específiques de cada esport.  
  
4. Nivells de competició  
Amb caràcter general, les competicions presenten un nivell únic, el nivell de promoció.  
En les modalitats esportives establides en la base 4.2, es contemplarà la possibilitat de participació en dos nivells de competició: nivell de promoció i nivell d'iniciació al rendiment.  
4.1. Nivell de promoció  
És el nivell únic, amb caràcter general.  
4.1.1. En categoria prebenjamí, només es convocarà la modalitat de multiesport amb activitats mixtes que afavorisquen la igualtat i la coeducació, d'acord amb les especificacions establides en la base 5.1.3.  
  
4.1.2. En categories benjamí i aleví, es recomana que la composició dels equips i la competició siga mixta.  
Si els equips són masculins o femenins, disputaran la competició que els corresponga per sexe segons els criteris següents:  
  
- Quan en la composició d'un equip s'inscriga un sol esportista de sexe diferent dels altres components de l'equip, disputaran la competició mixta, i si no hi haguera competició mixta, la que els correspondria per la majoria de components.  
- Quan en la composició d'un equip s'inscriga més d'un esportista de l'altre sexe, es disputarà la competició mixta, i si no hi haguera competició mixta, es disputaria la competició masculina.  
També es considera molt recomanable el multiesport en les categories benjamí i aleví amb activitats mixtes per a afavorir la igualtat i la coeducació, ateses les característiques especials del desenvolupament evolutiu dels xiquets i xiquetes en aquestes edats.  
4.1.3. En categories infantil, cadet i juvenil, la composició d'equips i la competició serà masculina o femenina.  
En el cas que algun esportista s'integre en un equip de l'altre sexe, disputaran la competició que els corresponga segons els criteris següents:  
- Quan en la composició d'un equip s'inscriga un sol esportista de sexe diferent dels altres components de l'equip, disputaran la competició que els correspondria per la majoria de components.  
- Quan en la composició d'un equip s'inscriga més d'un esportista de l'altre sexe, es disputarà la competició masculina.  
4.2. Nivell d'iniciació al rendiment  
Es convoca nivell d'iniciació al rendiment en els esports següents: atletisme, bàsquet, handbol, natació, rugbi, triatló i voleibol, així com en qualsevol altra modalitat esportiva que per les seues característiques tècniques, d'organització i funcionament siga aconsellable.  
  
El nivell d'iniciació al rendiment presenta un objectiu més competitiu que el de promoció, i constitueix la primera etapa en el camí cap a l'esport d'elit i alt rendiment, més adaptat pel seu nivell i organització a clubs, associacions esportives i centres educatius l'estructura organitzativa i esportiva dels quals així ho aconsellen.  
L'adscripció al nivell d'iniciació al rendiment, les categories, els equips i la competició estaran condicionats a criteris tècnics establits entre la federació esportiva corresponent i la Direcció General d'Esport, i detallats en les bases de competició específiques de cada esport.  
  
  
5. Àmbits de competició en el nivell de promoció  
5.1. Municipal i intermunicipal  
5.1.1. Competicions i trobades municipals: organitzades pels ajuntaments corresponents per a totes les categories. Els ajuntaments aprovaran les modalitats esportives i categories que organitzen segons la demanda esportiva. Així mateix, podran establir totes les normes organitzatives que estimen necessàries per al bon desenvolupament de les competicions, sempre que no contradiguen les bases de la present resolució o no els contravinguen.  
Els ajuntaments informaran per escrit, i d'acord amb la base 7.5., de les inscripcions que registren i de les fases de competició que organitzen, a les seccions d'Activitat Física i Esport de la direcció territorial d'Educació, Investigació, Cultura i Esport corresponent.  
  
Es considera fase municipal/intermunicipal aquella que comporta una celebració de trobades o competició esportiva periòdica i de durada prolongada, amb una participació mínima de quatre equips per esport i categoria que pertanguen a tres o més entitats.  
5.1.2. Competicions i trobades intermunicipals: els ajuntaments, les mancomunitats o qualsevol institució pública supramunicipal podran organitzar competicions que acullen participants de diversos municipis.  
  
5.1.3. En l'àmbit municipal o intermunicipal en la categoria prebenjamí, els ajuntaments o les institucions públiques supramunicipals, en el marc de les seues competències, hauran d'introduir el multiesport com a única modalitat esportiva, basada en la pràctica de diversos esports amb caràcter individual i/o col·lectiu, amb activitats mixtes que afavorisquen la igualtat i la coeducació, adequant les normes i les característiques de joc a les necessitats de les edats i amb la finalitat d'evitar una especialització esportiva precoç.  
L'ajuntament o la institució pública supramunicipal que organitze aquesta modalitat haurà de presentar el projecte de multiesport en la Secció d'Activitat Física i Esport de la direcció territorial d'Educació, Investigació, Cultura i Esport corresponent a la seua província, així com una memòria i un informe d'haver-lo realitzat quan el finalitzen.  
  
També es considera molt recomanable el multiesport amb activitats mixtes en les categories benjamí i aleví per a afavorir la igualtat i la coeducació, ateses les característiques especials del desenvolupament evolutiu dels xiquets i xiquetes en aquestes edats.  
Excepcionalment, en la categoria prebenjamí s'admetran altres modalitats esportives específiques sempre que hagen adequat les seues normes i característiques de joc a les necessitats educatives d'aquestes edats, i que estiguen aprovades en les bases específiques de la modalitat esportiva prebenjamí corresponent, les quals hauran de ser presentades per l'ajuntament organitzador en la Secció d'Activitat Física i Esport de la direcció territorial d'Educació, Investigació, Cultura i Esport corresponent a la seua província.  
5.1.4. De les competicions municipals i intermunicipals es classificaran els equips per a la competició provincial d'acord amb la taula següent:  
  
Nombre d'equips per esport i categoria en competició municipal o intermunicipal Inscripció màxima per a  
competició provincial  
De 4 a 8 1  
De 9 a 12 2  
De 13 a 17 3  
18 o mes 4  
  
  
Les institucions públiques organitzadores comunicaran els equips classificats a la Secció d'Activitat Física i Esport de la direcció territorial d'Educació, Investigació, Cultura i Esport corresponent a la seua província, la qual marcarà el termini màxim de presentació d'aquests.  
  
5.2. Àmbit provincial: per a la categoria aleví, infantil i cadet. Excepcionalment, es podrà autoritzar la categoria benjamí i juvenil en alguns esports quan la participació i l'organització de la modalitat esportiva així ho requerisquen. La competició provincial constarà de la fase final provincial i serà organitzada per les comissions tècniques provincials per als esportistes i equips classificats de les diferents competicions municipals i intermunicipals, en funció del barem inclòs en la base 5.1.4.  
Per a poder celebrar una competició provincial, hauran de classificar-s'hi i disputar-la un mínim de quatre equips per esport i categoria que pertanguen a tres o més entitats.  
5.3. Àmbit autonòmic: per a la categoria infantil i cadet. Excepcionalment, es podrà autoritzar la categoria aleví en el nivell de promoció en alguns esports quan la participació i l'organització de la modalitat esportiva així ho requerisquen. Serà organitzat per la Comissió Tècnica Autonòmica d'acord amb les bases de competició específiques de cada modalitat esportiva.  
En les modalitats esportives i categories en les quals s'organitza competició del nivell de promoció, només hi haurà fase final autonòmica quan així ho acorde la Comissió Tècnica Autonòmica en funció dels equips participants classificats.  
En les modalitats esportives i categories en les quals s'organitza competició del nivell d'iniciació al rendiment, seran els equips i/o esportistes d'aquestes competicions els únics que podran participar en l'àmbit autonòmic, segons establisquen les bases de competició específiques de cada modalitat esportiva.  
Excepcionalment, quan la inscripció en el nivell d'iniciació al rendiment siga considerada insuficient per la Comissió Tècnica Autonòmica, i a l'efecte de designar els equips assistents a la final autonòmica, es podran disputar eliminatòries amb equips finalistes en el nivell de promoció.  
Haurà d'haver-hi un mínim de cinquanta inscripcions pertanyents almenys a sis entitats esportives de dues províncies diferents. No es consideraran en aquest còmput les federacions esportives autonòmiques de la Comunitat Valenciana.  
Excepcionalment, es podran realitzar campionats autonòmics de modalitats esportives que no complisquen els requisits exposats en el paràgraf anterior quan la Comissió Tècnica Autonòmica ho considere oportú pel seu interés social i de promoció esportiva.  
  
6. Organització  
6.1. Els XXXVII Jocs Esportius de la Comunitat Valenciana tindran lloc des de l'1 de setembre de 2018 fins al 31 d'agost de 2019.  
  
Les bases de competició específiques de cadascuna de les modalitats esportives s'establiran de comú acord amb la federació esportiva corresponent. Aquestes bases estaran a la disposició de les persones interessades en la pàgina web jocsesportiuscv.gva.es, en les direccions territorials d'Educació, Investigació, Cultura i Esport d'Alacant, Castelló i València, i en les pàgines web i seus de les corresponents federacions esportives autonòmiques.  
6.2. Per a l'organització i control dels esmentats jocs esportius es constituiran les comissions tècniques següents:  
- La Comissió Tècnica Autonòmica, que serà l'encarregada del desenvolupament de l'activitat de cada modalitat esportiva en el seu àmbit de competència i estarà integrada per dos representants de la Direcció General d'Esport i un representant de cadascuna de les institucions o òrgans següents: la federació esportiva implicada i les tres direccions territorials d'Educació, Investigació, Cultura i Esport. Hi actuarà com a secretari de la comissió el cap de la Secció d'Extensió Esportiva de la Direcció General d'Esport.  
La Comissió Tècnica Autonòmica estarà presidida pel cap de Servei de Promoció de l'Esport i Activitat Física de la Direcció General d'Esport i tindrà la seu on la tinga aquest òrgan.  
- Comissions tècniques provincials a Alacant, Castelló i València, que seran les encarregades del desenvolupament de l'activitat de cada modalitat esportiva en el seu àmbit de competència i estaran integrades per dos representants de les corresponents direccions territorials d'Educació, Investigació, Cultura i Esport i un representant de la federació esportiva implicada. Hi actuaran com a presidents els caps de la Secció d'Activitat Física i Esport de les direccions territorials d'Educació, Cultura i Esport, i com a secretari un funcionari de la direcció territorial corresponent.  
La Comissió Tècnica Autonòmica i la comissió tècnica provincial corresponent s'ajustaran en el seu funcionament al que es disposa en la Llei 40/2015, d'1 d'octubre, de règim jurídic de les administracions públiques.  
  
7. Inscripcions en el nivell de promoció  
7.1. Per a poder participar en el nivell de promoció, l'entitat interessada haurà de realitzar la inscripció en línia a través de l'aplicació web JOCSE en la pàgina web jocsesportiuscv.gva.es, en els terminis que s'indiquen a continuació:  
7.1.1. Esports col·lectius, nivell de promoció, per a totes les categories: la inscripció es realitzarà en línia en l'aplicació web de la Generalitat JOCSE i tindrà com a data límit el 16 d'octubre de 2018.  
7.1.2. Esports individuals, nivell de promoció, per a totes les categories: la inscripció es realitzarà en línia en l'aplicació web de la Generalitat JOCSE com a mínim amb vint dies d'antelació a la celebració de la competició.  
7.2. Els ajuntaments que disposen d'inscripció en línia municipal hauran de remetre la informació dels equips i participants de cadascuna de les entitats inscrites en un fitxer de dades normalitzat XML d'exportació d'inscripcions en jocs esportius, perquè puga ser traslladada a l'aplicació de la Generalitat JOCSE.  
7.3. En la modalitat de futbol només hi haurà fase municipal/intermunicipal en el nivell de promoció, i finalitzarà en aquest àmbit la competició.  
7.4. En la modalitat de futbol sala només hi haurà el nivell de promoció.  
Els equips participants en la modalitat de futbol sala masculí només podran inscriure un màxim de dos jugadors que posseïsquen llicència federada en la modalitat de futbol o futbol sala.  
Els equips participants en la modalitat de futbol sala femení podran inscriure esportistes amb llicència federada en la modalitat de futbol o futbol sala.  
7.5. Cada ajuntament enviarà, tenint com a data límit el 31 d'octubre de 2018, a la Secció d'Activitat Física i Esport de la direcció territorial d'Educació, Investigació, Cultura i Esport corresponent a la seua província la documentació següent:  
- Informació sobre els esports per als quals s'organitzarà fase municipal o, si cal, intermunicipal.  
- Calendari de la competició municipal en cas que s'organitze.  
- Projecte de multiesport per a la categoria prebenjamí, si s'escau.  
  
- En cas d'organitzar multiesport per a la resta de categories, s'haurà de remetre també el projecte de l'activitat.  
- Bases específiques de modalitat esportiva per a la categoria prebenjamí adequada a les seues edats, si s'escau.  
- Informació dels esports i equips en els quals no es puga organitzar competició municipal.  
Quan els ajuntaments no remeten la documentació sol·licitada en la data indicada, es considerarà que no participen en la present edició dels Jocs Esportius de la Comunitat Valenciana, per la qual cosa la Generalitat no assumirà cap responsabilitat derivada de l'organització de la fase municipal.  
7.6. La inscripció en el nivell de promoció dels Jocs Esportius suposa l'acceptació d'aquesta resolució i la seua normativa d'aplicació.  
  
8. Inscripcions en el nivell d'iniciació al rendiment  
8.1. Per a poder participar en el nivell d'iniciació al rendiment, l'entitat interessada haurà de formalitzar la inscripció en els llocs i els terminis que s'indiquen a continuació:  
8.1.1. Esports col·lectius, nivell d'iniciació al rendiment, indicats en la base 4 (bàsquet, handbol, rugbi i voleibol): la inscripció es realitzarà en la federació esportiva corresponent amb la data límit que s'establisca en les bases de competició específiques de cada esport.  
  
8.1.2. Esports individuals, nivell d'iniciació al rendiment, indicats en la base 4 (atletisme, natació i triatló): la inscripció es realitzarà en la federació esportiva corresponent amb la data límit que s'establisca en les bases de competició específiques de cada esport.  
  
8.2. Les federacions esportives amb modalitats d'iniciació al rendiment hauran de remetre a la Direcció General d'Esport la informació dels equips i participants de cadascuna de les entitats inscrites en el nivell d'iniciació al rendiment. La informació es remetrà en un fitxer de dades normalitzat XML d'exportació d'inscripcions en jocs esportius, perquè puga ser traslladada a l'aplicació de la Generalitat JOCSE.  
  
Quan la federació no remeta la documentació sol·licitada en la data indicada per la Direcció General d'Esport, es considerarà que no participen en la present edició dels Jocs Esportius de la Comunitat Valenciana, per la qual cosa la Generalitat no assumirà cap responsabilitat derivada de l'organització del nivell d'iniciació al rendiment.  
8.3. La inscripció en el nivell d'iniciació al rendiment dels Jocs Esportius suposa l'acceptació d'aquesta resolució i la seua normativa d'aplicació.  
  
9. Documentació  
9.1. En les trobades i competicions dels Jocs Esportius, segons l'àmbit de competició i la categoria, els esportistes, els tècnics i els delegats que participen hauran de presentar la documentació següent:  
9.1.1. En l'àmbit de competició municipal i intermunicipal:  
- Full d'inscripció dels Jocs Esportius de la Comunitat Valenciana.  
  
- Llicència dels Jocs Esportius de la Comunitat Valenciana validada per l'entitat local corresponent.  
9.1.2. En l'àmbit provincial o autonòmic:  
- Full d'inscripció dels Jocs Esportius de la Comunitat Valenciana.  
  
- Llicència dels Jocs Esportius de la Comunitat Valenciana validada per l'entitat local corresponent i per les seccions d'Activitat Física i Esport de la direcció territorial d'Educació, Investigació, Cultura i Esport corresponent a la seua província. En cas de no estar validada per les direccions territorials d'Educació, Investigació, Cultura i Esport i només estar validada per l'entitat local, s'haurà de presentar el document original o una fotocòpia acarada del DNI o passaport individual (els estrangers hauran de presentar el passaport individual o la targeta de resident).  
9.2. En les bases de competició específiques de cadascuna de les modalitats esportives es determinaran i es regularan, si cal, les especificitats de la documentació.  
9.3. Aquesta documentació haurà de posar-se a la disposició dels àrbitres, jutges, representants federatius i de la Generalitat sempre que siga requerida.  
9.4. Per al nivell d'iniciació al rendiment, les inscripcions, la llicència i la documentació indicades en les bases 8 i 9 podran regular-se i determinar-se de manera diferent, i en aquest cas hauran de figurar en les bases de competició específiques de cada modalitat esportiva.  
  
10. Composició dels equips  
La composició numèrica màxima dels equips serà:  
(1) El nombre màxim de jugadors en bàsquet iniciació al rendiment es trobarà detallat en les bases de competició específiques i serà entre dotze i quinze jugadors, depenent de la diferenciació de nivells de competició que es puga establir.  
(2) El nombre és d'esportistes, i si es reduïra aquest nombre, no podria ser substituït en cap cas per altres persones (delegat, entrenador, etc.).  
En les altres modalitats esportives el nombre màxim de jugadors s'especificarà en les bases de competició específiques.  
  
11. Assistència sanitària i assegurances  
11.1. La Conselleria de Sanitat Universal i Salut Pública prestarà atenció medicosanitària a través dels seus centres i institucions sanitàries, amb tots els dispositius existents en la seua xarxa, als esportistes, entrenadors, delegats i organitzadors que tinguen qualsevol accident de caràcter esportiu durant la participació en els Jocs Esportius de la Comunitat Valenciana. Aquesta atenció haurà de produir-se abans de transcorregudes 48 hores des del moment l'accident.  
Per a poder ser beneficiaris de les prestacions esmentades en el paràgraf anterior, s'haurà d'haver formalitzat la corresponent inscripció en els Jocs Esportius de la Comunitat Valenciana, convocats per la Generalitat, i s'haurà de disposar de la llicència esportiva dels Jocs Esportius degudament diligenciada, que haurà de ser aportada en el moment de sol·licitar l'oportuna atenció medicosanitària.  
11.2. L'entitat asseguradora amb contracte en vigor amb la Conselleria d'Educació, Investigació, Cultura i Esport cobrirà l'assistència mèdica continuada, posterior a la prestada en primera instància  
per la Conselleria de Sanitat i Salut Pública, derivada de l'accident esportiu que els esportistes, entrenadors, organitzadors i delegats participants en els Jocs Esportius de la Comunitat Valenciana pogueren tindre en el transcurs de les competicions, entrenaments o desplaçaments, d'acord amb el Reial decret 849/1993, de 4 de juny, del Ministeri d'Educació i Ciència, així com la responsabilitat civil per accions o omissions en l'exercici de les funcions que els competeixen.  
Mai es podrà sol·licitar aquesta segona assistència mèdica continuada sense l'informe de l'atenció primària elaborat per la Conselleria de Sanitat i Salut Pública no més tard de les 48 hores posteriors a l'accident.  
  
12. Jornada, camps de joc i material de competició  
En l'àmbit provincial i autonòmic, les jornades per a disputar els partits seran preferentment els dissabtes de 09.00 a 13.00 hores.  
En les competicions provincials i autonòmiques, tots els equips d'esports col·lectius que siguen designats per a jugar a casa seran els responsables d'aportar per a cada trobada el material necessari i la instal·lació adequada.  
En els casos de designació d'un camp de joc neutral i en les finals provincials o autonòmiques, cada equip aportarà una pilota reglamentària, així com el material necessari per a l'escalfament.  
  
13. Règim disciplinari  
Per a resoldre les qüestions suscitades en matèria de disciplina esportiva, s'aplicarà el reglament federatiu corresponent, a excepció dels punts que facen referència a sancions econòmiques.  
Es crearan els següents nivells i àmbits de comités de competició amb caràcter general:  
- En primera instància:  
En competicions municipals/intermunicipals, el comité de competició que estime oportú l'organitzador de la competició.  
En competicions provincials i d'àmbit autonòmic, el comité de competició de la federació corresponent, assistit per un responsable federatiu dels Jocs Esportius de la Comunitat Valenciana.  
- En segona instància:  
El comité d'apel·lació de la federació corresponent, assistit per un responsable federatiu dels Jocs Esportius de la Comunitat Valenciana.  
  
- En tercera i última instància:  
El Tribunal de l'Esport de la Comunitat Valenciana, que esgota la via administrativa.  
  
  
  
ANNEX II  
Titulacions del personal tècnic dels Jocs Esportius  
  
1. Les titulacions següents permetran la tramitació de la corresponent llicència d'entrenador o entrenadora dels Jocs Esportius per a totes les modalitats esportives en el nivell de promoció:  
- Grau en Ciències de l'Activitat Física i l'Esport o equivalent (llicenciatura en Educació Física,...).  
- Grau d'Educació Primària, menció en Educació Física. (diplomatura en Educació Física, mestre/mestra especialista en Educació Física,...).  
- Tècnic o tècnica superior en Animació d'Activitats Físiques i Esportives.  
- Tècnic o tècnica de grau mitjà en Conducció d'Activitats Físiques en el Medi Natural (exclusivament per a activitats en la naturalesa i multiesport).  
2. Les titulacions següents permetran la tramitació de la corresponent llicència d'entrenador o entrenadora dels Jocs Esportius exclusivament per a la modalitat esportiva específica per a la qual van obtindre la corresponent titulació i per a la modalitat de multiesport:  
  
- Certificat de cicle inicial de grau en les diferents modalitats esportives dels ensenyaments esportius de règim especial.  
  
- Tècnic esportiu o tècnica esportiva de grau mitjà o de grau superior en les diferents modalitats esportives dels ensenyaments esportius de règim especial.  
- Formacions esportives en període transitori, en els seus diferents nivells (incloent-hi l'oferta parcial del nivell I), autoritzades per l'òrgan competent en matèria de formació esportiva de la comunitat autònoma corresponent.  
- Excepcionalment, fins que hi haja una implantació i una oferta suficients per a cobrir les necessitats d'entrenadors en jocs esportius, formació d'entrenador esportiu federatiu de les modalitats amb titulació de tècnic esportiu o tècnica esportiva de grau mitjà o de grau superior dels ensenyaments esportius de règim especial.  
En el nivell d'iniciació al rendiment, es regularà la titulació mínima exigida en les bases de competició específiques de cada esport, que en cap cas serà inferior a les establides en el punt 2 del present annex.  
  
Els entrenadors i entrenadores que acrediten la inscripció en Jocs Esportius en una de les dues últimes temporades i no disposen de cap de les formacions especificades en el present annex, podran inscriure's en la present temporada presentant una declaració responsable en què es comprometen a matricular-se en el pròxim curs que es convoque de la seua modalitat esportiva de nivell I o d'oferta parcial d'aquest.